Illum il-Kummissjoni qed tappella lill-Istati Membri biex jiżguraw li l-Ewropej ikollhom aċċess għall-mediċini essenzjali tul it-tifqigħa tal-coronavirus. Din il-pandemija xeħtet dawl fuq id-diffikultajiet importanti li jeżistu biex tkun żgurata l-provvista tal-mediċini essenzjali, u fuq l-impatt li tifqigħa ta' dan it-tip jista' jkollha fuq il-katina tal-provvista tal-mediċini fl-UE. Il-linji gwida tal-Kummissjoni jiffukaw fuq il-provvista, l-allokazzjoni u l-użu ġudizzjużi tal-mediċini essenzjali għall-kura tal-pazjenti bil-coronavirus, kif ukoll ta' mediċini li jista' jkun hemm riskju ta' skarsezza tagħhom minħabba l-pandemija. L-azzjonijiet proposti għandhom jagħtu lok għal approċċ iżjed ikkoordinat madwar l-UE u jissalvagwardaw l-integrità tas-Suq Uniku filwaqt li jipproteġu s-saħħa pubblika. Il-Kummissarju Stella Kyriakides, li hi inkarigata mis-Saħħa u s-Sikurezza Alimentari qalet: “Din il-kriżi tas-saħħa bla preċedent qiegħda tpoġġi piż enormi fuq is-sistemi tal-kura tas-saħħa tagħna - u jeżisti r-riskju li l-istokkijiet tal-mediċini essenzjali ta' ħafna sptarijiet Ewropej jitnaqqsu ħafna. Ma nistgħux naffordjaw li jkollna skarsezzi tal-mediċini li jsalvaw ħajjiet in-nies f'mument tant kritiku. Illum qegħdin nippreżentaw għadd ta' azzjonijiet konkreti biex l-Istati Membri jevitaw l-iskarsezzi b'mod proattiv u biex niżguraw li l-isptarijiet tagħna jkollhom il-mediċini essenzjali tant meħtieġa biex isalvaw il-ħajja. Nappella għas-solidarjetà u r-responsabbiltà tal-industrija farmaċewtika tal-UE biex iżżid il-produzzjoni tal-mediċini li huma meħtieġa għall-kura tal-pazjenti bil-coronavirus li jkunu morda serjament.” Il-linji gwida tal-Kummissjoni dwar l-iktar mod ġudizzjuż u l-aħjar mod li jintużaw il-mediċini, jenfasizzaw il-bżonn li l-awtoritajiet nazzjonali: F'dawn l-aħħar ġimgħat, bl-għajnuna tal-Aġenzija Ewropea għall-Mediċini (l-EMA), il-Kummissjoni kienet qed tiġbor id-data dwar l-isfidi attwali biex tissorvelja, tivvaluta u tidentifika l-mediċini li jistgħu jisfaw skarsi. Dan jinkludi l-monitoraġġ tad-domanda globali tal-Istati Membri, kif ukoll l-impatt li jkollhom il-projbizzjonijiet fuq l-esportazzjoni minn pajjiżi terzi. Ir-riskju tan-nuqqas huwa kkawżat prinċipalment miż-żieda fid-domanda għall-mediċini għall-kura tal-pazjenti bil-coronavirus fl-isptarijiet. Iżda l-kumulazzjoni ta' riżerva miċ-ċittadini, aktar domanda għal mediċini sperimentali għall-coronavirus, l-introduzzjoni ta' miżuri protezzjonisti kemm fl-UE, kif ukoll 'il barra minnha, bħalma huma l-projbizzjonijiet fuq l-esportazzjoni u l-kumulazzjoni ta' riżervi nazzjonali kif ukoll l-ostakli għat-trasportazzjoni bejn il-pajjiżi, ukoll jikkontribwixxu biex ikun hawn din l-iskarsezza. Barra minn hekk, il-Viċi President Eżekuttiv Margrethe Vestager li hi inkarigata mill-politika tal-kompetizzjoni qiegħda tipproponi qafas temporanju li jispjega kif u meta l-kumpaniji jistgħu jiksbu gwida jew kliem ta' konfort miktubin li jgħidu li l-kooperazzjoni sabiex jiġu evitati n-nuqqasijiet ta' prodotti u servizzi essenzjali skarsi hija konformi mar-regoli tal-kompetizzjoni Links utli Dedicated Commission webpage on the EU's response to the COVID-19 outbreak